LV Eiropas Savienības Oficiālais Vēstnesis C 263/4

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 263/04)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

CANTUCCINI TOSCANI / CANTUCCI TOSCANI

ES Nr.: IT-PGI-0005-01290 – 11.12.2014

ACVN ( ) AĢIN ( X )

1. Nosaukums vai nosaukumi

Cantuccini Toscani / Cantucci Toscani

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Apraksts par produktu, uz kuru attiecas 1. punktā minētais nosaukums

Ar nosaukumu Cantuccini Toscani / Cantucci Toscani apzīmē konditorejas izstrādājumus, ko cep no mīklas, kas tiek gatavota no miltiem, dabīgām, veselām (nemizotām) mandelēm, cukura, olām, sviesta un medus. Piedāvājot tirdzniecībā, tiem tradicionāli raksturīga vidēji ovāla forma, ko iegūst, mīklas sloksni pēc izņemšanas no krāsns sagriežot diagonāli; katrs cepums sver ne vairāk kā 15 gramus.

Cepumi ir ne garāki par 10 cm, ne augstāki par 3 cm un ne platāki par 2,8 cm; to izmēri ir atkarīgi no tā, kā mīklas sloksnes tiek sagrieztas pēc cepšanas.

Pēc cepšanas cepumu iekšpuse ir smilškrāsas tonī, un tai raksturīgs nedaudz neregulārs caurumojums, kas veidojas, palielinoties mīklas apjomam, un nevienmērīgs nemizotu mandeļu pildījums, savukārt cepumu ārpuse cepšanas rezultātā ieguvusi zeltainu nokrāsu.

Cantuccini Toscani / Cantucci Toscani tekstūra ir nedaudz kraukšķīga un sākumā šķiet graudaina, taču pēc tam, pateicoties pievienotajam sviestam, cepumi mutē izkūst; relatīvais mitrums ir no 3 % līdz 7 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Lai sagatavotu Cantuccini Toscani / Cantucci Toscani mīklu, obligāti jāizmanto šādas sastāvdaļas (norādītie daudzumi ir uz 1 kg mīklas):

— kviešu milti;

— veselas (nemizotas) dabīgās, saldās mandeles ar relatīvo mitruma saturu ne vairāk kā 8,5 %; mandeles nedrīkst būt mazāk kā 17 %, lai nodrošinātu, ka pēc cepšanas šīs sastāvdaļas saturs nav zemāks par 20 % uz kilogramu galaprodukta;

— pasterizētas vistu olas un olu dzeltenumi; ne mazāk kā 3 % dzeltenuma;

— sviests ne mazāk kā 1,5 %;

— no 20 % līdz 40 % pūdercukura, kristālcukura vai smalkā cukura;

— no 0,3 % līdz 1,5 % savvaļas ziedu medus papildus cukuram un irdinātājiem q.s.

Sastāvdaļas pēc izvēles.

Var lietot glikozes vai invertcukura sīrupu (q.s.) (tikai lai iegūtu zeltainu nokrāsu), sāli, pilnpienu, aromatizētājus vai dabīgos aromatizētājus.

Nedrīkst izmantot citas sastāvdaļas, piedevas, krāsvielas vai konservantus. Nedrīkst izmantot olu vai olu dzeltenuma pulveri. Nedrīkst lietot mandeļu skaidiņas, sasmalcinātas vai samaltas mandeles.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi Cantuccini Toscani / Cantucci Toscani ražošanas posmi no sastāvdaļu sagatavošanas līdz cepšanai jāveic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Cantuccini Toscani / Cantucci Toscani pārdod iesaiņojumā.

Cantuccini Toscani / Cantucci Toscani ir sausi cepumi, un tādēļ tie absorbē mitrumu no apkārtējās vides. Šā iemesla dēļ cepumi jāiesaiņo noteiktajā ģeogrāfiskajā apgabalā, lai tie neabsorbētu mitrumu un nezaudētu savas raksturīgās organoleptiskās īpašības, pateicoties kurām šo produktu pazīst un mīl lietot, iemērcot deserta vīnā Vin Santo, lai šos cepumus padarītu mīkstākus.

Neiesaiņotu produktu var pārdot tieši patērētājam ražošanas vietā, ja cepumi tiek iesaiņoti īpašā kastē vai kārbā, uz kuras ir labi redzama etiķete ar tādu pašu informāciju, kā uz iepakojuma.

3.6. Ar reģistrēto nosaukumu apzīmētā produkta marķēšanas īpašie noteikumi

Uz etiķetes norāda nosaukumu Cantuccini Toscani / Cantucci Toscani un norādi “Indicazione Geografica Protetta” (aizsargāta ģeogrāfiskās izcelsmes norāde) vai attiecīgo akronīmu IGP (AĢIN), un šādu papildu informāciju:

— Savienības simbolu “Aizsargāta ģeogrāfiskās izcelsmes norāde”,

— ražotāja un iepakotāja vārdu un uzvārdu vai nosaukumu, uzņēmuma nosaukumu un adresi,

— produkta logotipu un attēlu, ko izmanto tikai kopā ar aizsargātas ģeogrāfiskās izcelsmes norādi.

Uz etiķetes var arī norādīt “alle mandorle” (ar mandelēm) un citu informāciju patērētājam un/vai uzturvērtības informāciju, kā arī juridiskās adreses un privātus zīmolus, ja vien šīm norādēm nav slavinošs vai patērētāju maldinošs raksturs. Uz iepakojuma var norādīt arī mandeļu procentuālo daļu produktā.

Produkta logotips:

4. Ģeogrāfiskā apgabala īsa definīcija

Cantuccini Toscani / Cantucci Toscani ražošanas apgabals ir visa Toskānas reģiona administratīvā teritorija.

5. Saikne ar ģeogrāfisko apgabalu

Visā Toskānas reģionā ir sastopamas daudzas konditorejas, ņemot vērā reģiona lielo nozīmi dažādos vēsturiskos periodos: konditorejas izstrādājumu un saldumu gatavošanas prasmes Toskānā ir veidojušās un kļuvušas populāras, jo, pateicoties reģiona centrālajai atrašanās vietai, jau izsenis ir bijusi iespēja apmainīties ar precēm, garšvielām, idejām un receptēm.

Cantuccini Toscani / Cantucci Toscani gatavošanā izmantotās sastāvdaļas un jo īpaši mandeles un sviests, kas ir vienīgās izmantotās taukvielas, piešķir tiem sevišķi raksturīgas īpašības to kvalitātes, smaržas un porainības ziņā, kuras ļauj Cantuccini Toscani / Cantucci Toscani atzīt ne tikai kā tipiskus, vienkāršus, bet arī izsmalcinātus cepumus. Toskānas cepumu gatavošanas tradīciju pamatā ir vienkārši paņēmieni, un tādēļ šos paņēmienus plaši izmanto ražošanā.

19. gs. otrajā pusē vēsturnieks Ferri sniedz ziņas par mandeļu pievienošanu receptei un apliecina, ka “nav bijis nepareizi par cantucci saukt mandeļu cepumus”; savu ceļojumu laikā pa Toskānas reģionu apkopotajos stāstos Novelle Popolari Toscane rakstnieks Giuseppe Pitré raksturo cantucci kā Toskānai tipisku “cepumu veidu”.

20. gs. sākumā, pateicoties arī tam, ka reģionā esošo daudzo ceptuvju ražošanas apjoms arvien paplašinājās, Cantuccini Toscani / Cantucci Toscani tika uzskatīti par plaši pazīstamu tipisku produktu arī ārpus reģiona robežām un minēti kā vieni no tipiskākajiem Toskānas cepumiem. To apliecina ieraksts 1907. gadā Hoepli publicētajā rokasgrāmatā “Il Pasticciere e confettiere moderno” (Mūsdienu konditorejas un saldumveikaliņi), ko sarakstījis G. Ciocca.

Cantuccini Toscani / Cantucci Toscani ir kļuvuši populāri ārpus valsts robežām arī tādēļ, ka cepumos izmantotais sviests un irdinātāji ļauj tos uzglabāt ilgu laiku, un tie ir piemēroti eksportēšanai; šie cepumi ir vieni no pasaulē vislabāk zināmajiem itāļu sausajiem cepumiem, kas ir saglabājuši ciešu saikni ar to izcelsmes reģionu. Šā produkta eksports uz ārvalstu pārtikas veikaliem, kuri tirgo Itālijas produktus, ir ievērojams; par to liecina arī ārvalstu tirgum paredzēto Cantuccini Toscani / Cantucci Toscani paciņu fotogrāfijas un ražotāju dalība starptautiskos nozares gadatirgos (1986, IBA Fair Hamburg).

Pasniedzot Cantuccini Toscani / Cantucci Toscani kopā ar Vin santo, kas arī ir cieši saistīts ar Toskānas reģionu, šie cepumi ir kļuvuši iecienīti kā deserta cepumi, kas mērcami deserta vīnos. To apliecina fakts, ka daudzi tipiski Toskānas restorāni saviem klientiem desertā piedāvā Cantuccini Toscani / Cantucci Toscani kopā ar Vin santo. Dienas laikraksta il Giornale2010. gada 15. novembra tiešsaistes izdevumā publicētajā rakstā minēts, ka Amerikas Savienoto Valstu prezidents savā Vecgada vakara ēdienkartē prasījis iekļaut Cantuccini Toscani / Cantucci Toscani ar Vin santo.

Cantuccini Toscani / Cantucci Toscani ir minēti neskaitāmos gastronomijas memuāros, interneta receptēs, tūrisma ceļvežos (Guide enogastronomia “l'Italia dei Dolci”, ed. Touring Club Italiano 2004), daudzās itāļu valodas vārdnīcās (no Salvatore Battaglia“Grande Dizionario della Lingua Italiana” (1962) līdz Tullio De Mauro“Dizionario della Lingua Italiana” (2000)) un ārzemju izdevumos (piem., Larousse Online multilingue), un visur Cantuccini Toscani / Cantucci Toscani tiek aprakstīti kā tipiski Toskānas cepumi un parādīts, kā cilvēki visā pasaulē tos atpazīst kā Toskānai raksturīgus produktus, un to nosaukums ir labi zināms gan Itālijā, gan ārpus tās.

Turklāt neskaitāmās ceptuves un konditorejas, kas Cantuccini Toscani / Cantucci Toscani gatavo jo īpaši uz tradicionālajiem svētkiem un svinībām, kā arī šā produkta pieejamība lielākajos lielveikalos un pārtikas veikalos dažādās Itālijas provincēs liecina par to, ka šis Toskānas produkts ir iecienīts visā Itālijā.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, AĢIN Cantuccini Toscani / Cantucci Toscani atzīšanas pieteikumu 2014. gada 5. jūlijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 154. numurā.

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot Lauksaimniecības un mežsaimniecības ministrijas tīmekļa vietnes mājaslapu (www.politicheagricole.it), uzklikšķinot uz “Prodotti DOP IGP” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.